PCB ने एशियन क्रिकेट काउंसिल को भेजा प्रस्ताव
Asia Cup Schedul 2023 Update; IND Vs PAK Asia Cup Match 2023; PCB Chairman Najam Sethi Proposal To ACC सितंबर में इसी साल होने वाला एशिया कप पाकिस्तान में ही हो सकता है। रिपोर्ट के अनुसार, टूर्नामेंट के सभी मैच पाकिस्तान में होंगे, लेकिन टीम इंडिया के जितने भी मैच होंगे, उन्हें न्यूट्रल वेन्यू पर कराया जा सकता है।
इस साल सितंबर में होने वाला एशिया कप पाकिस्तान में ही हो सकता है। रिपोर्ट के अनुसार, टूर्नामेंट के सभी मैच पाकिस्तान में होंगे, लेकिन टीम इंडिया के जितने भी मैच होंगे, उन्हें न्यूट्रल वेन्यू पर कराया जा सकता है। पाकिस्तान क्रिकेट बोर्ड (PCB) ने भारत के मैचों का आयोजन न्यूट्रल वेन्यू पर कराने के साथ एशिया कप की मेजबानी का प्रस्ताव शुक्रवार को एशियाई क्रिकेट परिषद (ACC) को दिया है।
PCB प्रमुख नजम सेठी ने बताया कि उन्होंने इस प्रस्ताव को एसीसी के पास भेजा है। इसमें भारत अपने मैच न्यूट्रल वेन्यू पर खेल सकता है जबकि बाकी टीमें पाकिस्तान में खेलेंगी। भारतीय क्रिकेट कंट्रोल बोर्ड (BCCI) ने दोनों देशों के बीच राजनीतिक तनाव के कारण पाकिस्तान जाने से इनकार कर दिया था और एशिया कप को न्यूट्रल वेन्यू पर शिफ्ट करने की मांग की थी।
सेठी ने प्रेस कॉन्फ्रेंस में कहा- हमने इसे ‘हाइब्रिड मॉडल’ पर कराने का फैसला किया है जहां पाकिस्तान एशिया कप के मैच अपने घरेलू मैदान पर और भारत अपने मैच न्यूट्रल वेन्यू पर खेलेगा। एशियाई क्रिकेट परिषद को यह हमारा प्रस्ताव है।
'वनडे वर्ल्ड कप में भी लागू करना होगा हाइब्रिड मॉडल'
सेठी ने कहा, अगर पाकिस्तान भारत के सभी मैच न्यूट्रल वेन्यू पर शिफ्ट करता है तो भारत को भी इस साल अक्टूबर-नवंबर में अपनी मेजबानी में वर्ल्ड कप के दौरान ये हाइब्रिड मॉडल अपनाना होगा। हमें लगता है कि आगामी वर्ल्ड कप के दौरान भी यह हाइब्रिड मॉडल लागू हो सकता है। पहले पाकिस्तान में सुरक्षा का मुद्दा था लेकिन अब ऐसी कोई समस्या नहीं है तो भारत पाकिस्तान में खेलने के लिए क्यों तैयार नहीं है। वहीं BCCI के मौजूदा महा सचिव जय शाह ACC के अक्ष्यक्ष भी हैं। उन्होंने पाकिस्तान के प्रस्ताव पर फिलहाल कोई जवाब नहीं दिया है।
13 दिनों तक चलेगा टूर्नामेंट 
इस बार का एशिया कप सितंबर के पहले हफ्ते में शुरू होना है। 13 दिनों तक चलने वाले 6 टीमों के इस टूर्नामेंट में फाइनल समेत कुल 13 मैच होंगे। भारत और पाकिस्तान एक ही ग्रुप में हैं। उनके साथ एक टीम क्वालिफाई करके पहुंचेगी। वहीं श्रीलंका, बांग्लादेश और अफगानिस्तान दूसरे ग्रुप में हैं। आयोजन स्थल को लेकर अनिश्चितता के कारण अभी मैचों के कार्यक्रम की घोषणा नहीं की गई है।
श्रीलंका है डिफेंडिंग चैंपियन
पिछले साल 20 ओवर फॉर्मेट का एशिया कप अगस्त के दौरान UAE में खेला गया था। इसकी मेजबानी श्रीलंका को सौंपी गई थी, लेकिन श्रीलंका में आर्थिक और राजनीतिक दिक्कतों के कारण इसे UAE शिफ्ट कर दिया गया था। होस्ट टीम श्रीलंका ने फाइनल में पाकिस्तान को हराकर टूर्नामेंट जीता था।
टीम इंडिया ग्रुप स्टेज के दोनों मैच जीतकर सुपर-4 में पहुंची थी, लेकिन सुपर-4 में पाकिस्तान और श्रीलंका से हारकर फाइनल के लिए क्वालिफाई नहीं कर सकी थी।